text: Koncernchef udnævnt til adjungeret professor
  29 januar 2013 kl. 13.22
  Danfoss-direktør Niels B. Christiansen hædres af CBS med professortitel.
  Copenhagen Business School har udnævnt koncernchef i Danfoss Niels B. Christiansen til adjungeret professor i ?Virksomhedsudvikling og Lederskab?.
  - Jeg er meget beæret over udnævnelsen og glæder mig til at dele ud af mine erfaringer som virksomhedsleder sammen med både undervisere og studerende på CBS. Her uddannes mange af fremtidens ledere, og jeg vil gerne være med til at forberede dem på vilkårene i erhvervslivet, ikke mindst de globale udfordringer. Fra Danfoss bringer jeg også erfaringer og viden med om grøn vækst og energieffektivitet, der bliver helt afgørende for at sikre fremgang og velfærd i fremtiden, siger Niels B. Christiansen.
  Adjungeret professor er en titel, der kan tildeles til personer på højt fagligt niveau, som en uddannelsesinstitution ønsker at hædre.
  Tit vil en adjungeret professor holde forelæsninger og deltage i institutionens forskning. Retten til at bære titlen gælder i fem år.
  